Tigutorn
Tigutorn on 23-korruseline kõrghoone Tartus Emajõe paremkaldal. Seda ehitati 2006. aasta märtsist 2008. aasta märtsini. Juuli keskel 2007 jõudis Tigutorni ehitamine nii kaugele, et hoone tippu paigaldati pärg, tähistamaks täiskõrguse 89,92 m saavutamist. Detailplaneeringuga lubatud kõrgus oli 70 m. Tigutorn on oma 23 korrusega Tartu kõrgeim eluhoone. Hoone arhitektid on Vilen Künnapu ja Ain Padrik (Arhitektuuribüroo Künnapu & Padrik OÜ). Hoone tellija oli AS Linnaehitus ja projekteerija AS Tari. Betoonitöid tegi AS Kontek INT. Seoses hoone rajamisega hakati arutlema, kuivõrd sobiksid Tartusse kõrghooned, mis võistlevad kõrguselt Jaani kirikuga. Arvamusi diskussioonist: "Kõrghooned Tartus peaksid olema tehtud erakordselt delikaatselt ja heade projektidega." "Plasku on tavaline ja Tigutorn ei tundu tartulik." "Mõni maamärk Tartusse sobiks, aga sobiva kõrguse määramisel tuleks lähtuda linna mastaabist." Tigutornis on toimunud päästjate trepijooksuvõistlus "Kõrghoone kuningas".